Document ID: 32014R1299

REGOLAMENT TAL-KUMMISSJONI (UE) Nru 1299/2014
tat-18 ta' Novembru 2014
dwar l-ispeċifikazzjonijiet tekniċi għall-interoperabbiltà relatati mas-subsistema tal-“infrastruttura” tas-sistema ferrovjarja fl-Unjoni Ewropea
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta' Ġunju 2008 dwar l-interoperabbiltà tas-sistema ferrovjarja fil-Komunità (1), u b'mod partikolari l-Artikolu 6(1) tagħha,
Billi:
(1)
L-Artikolu 12 tar-Regolament (KE) Nru 881/2004 tal-Parlament Ewropew u tal-Kunsill (2), jeħtieġ li l-Aġenzija Ferrovjarja Ewropea (minn hawn 'il quddiem “l-Aġenzija”) tiżgura li l-ispeċifikazzjonijiet tekniċi tal-interoperabbiltà (minn hawn 'l quddiem it-“TSIs”) jiġu adattati għall-progress tekniku, għax-xejriet tas-suq u għall-ħtiġijiet soċjali, u tressaq proposti lill-Kummissjoni għal emendi tat-TSIs li hija tqis li jkunu meħtieġa.
(2)
Bid-Deċiżjoni C(2010) 2576 tad-29 ta' April 2010, il-Kummissjoni tat mandat lill-Aġenzija biex tiżviluppa u tirrevedi t-TSIs bil-għan li testendi l-kamp tal-applikazzjoni tagħhom għas-sistema ferrovjarja kollha tal-Unjoni. Skont it-termini ta' dak il-mandat, l-Aġenzija ntalbet testendi l-kamp ta' applikazzjoni tat-TSI marbuta mas-subsistema “tal-infrastruttura”, għas-sistema ferrovjarja kollha tal-Unjoni.
(3)
Fil-21 ta' Diċembru 2012, l-Aġenzija ħarġet rakkomandazzjoni dwar l-emendi fit-TSI marbuta mas-subsistema “tal-infrastruttura”. (ERA/REC/10-2012/INT).
(4)
Sabiex jinżamm il-pass tal-progress teknoloġiku u sabiex titħeġġeġ il-modernizzazzjoni, għandhom jiġu promossi soluzzjonijiet innovattivi u l-implimentazzjoni tagħhom għandha tkun permessa skont ċerti kundizzjonijiet. Meta tiġi proposta soluzzjoni innovattiva, il-manifattur jew ir-rappreżentant awtorizzat tiegħu għandu jiddikjara kif din tiddevja mit-taqsima rilevanti tat-TSI jew kif tikkumplimentaha, u s-soluzzjoni innovattiva għandha tiġi vvalutata mill-Kummissjoni. Jekk din il-valutazzjoni tkun pożittiva, l-Aġenzija għandha tfassal l-ispeċifikazzjonijiet funzjonali u tal-interfaċċa xierqa tas-soluzzjoni innovattiva u tiżviluppa l-metodi ta' valutazzjoni rilevanti.
(5)
L-infrastruttura tat-TSI stabbilita b'dan ir-Regolament ma tindirizzax ir-rekwiżiti essenzjali kollha. Skont l-Artikolu 5(6) tad-Direttiva 2008/57/KE, l-aspetti tekniċi li mhumiex koperti minn din it-TSI għandhom jiġu identifikati bħala “kwistjonijiet pendenti” li huma rregolati mir-regoli nazzjonali li japplikaw f'kull Stat Membru.
(6)
Skont l-Artikolu 17(3) tad-Direttiva 2008/57/KE, l-Istati Membri għandhom jinnotifikaw lill-Kummissjoni u lill-Istati Membri l-oħra dwar il-proċeduri għall-valutazzjoni u għall-verifika tal-konformità li għandhom jintużaw għall-każijiet speċifiċi, kif ukoll dwar il-korpi responsabbli għat-twettiq ta' dawn il-proċeduri. Għandu jiġi previst l-istess obbligu għall-kwistjonijiet pendenti.
(7)
Bħalissa, it-traffiku ferrovjarju jopera skont ftehimiet eżistenti ta' natura nazzjonali, bilaterali, multinazzjonali jew internazzjonali. Huwa importanti li dawn il-ftehimiet ma jtellfux il-progress attwali u l-progress futur lejn il-kisba tal-interoperabbiltà. Għalhekk, l-Istati Membri għandhom jinnotifikaw lill-Kummissjoni bi ftehimiet ta' dan it-tip.
(8)
Skont l-Artikolu 11(5) tad-Direttiva 2008/57/KE, it-TSI dwar l-infrastruttura għandha tippermetti, għal perjodu limitat, li l-kostitwenti tal-interoperabbiltà jkunu inkorporati f'subsistemi mingħajr ċertifikazzjoni, jekk jiġu ssodisfati ċerti kundizzjonijiet.
(9)
Għalhekk għandhom jitħassru d-Deċiżjonijiet tal-Kummissjoni 2008/217/KE (3) u 2011/275/UE (4).
(10)
Sabiex jiġu evitati piżijiet amministrattivi u spejjeż żejda, wara li jitħassru, id-Deċiżjonijiet 2008/217/KE u 2011/275/UE għandhom jibqgħu japplikaw għas-subsistemi u għall-proġetti msemmija fl-Artikolu 9(1)(a) tad-Direttiva 2008/57/KE.
(11)
Il-miżuri stipulati f'dan ir-Regolament huma konformi mal-opinjoni tal-Kumitat stabbilit skont l-Artikolu 29(1) tad-Direttiva 2008/57/KE,
ADOTTAT DAN IR-REGOLAMENT:
Artikolu 1
Suġġett
B'dan qed tiġi adottata l-ispeċifikazzjoni teknika tal-interoperabbiltà (it-TSI) relatata mas-subsistema tal-“infrastruttura” tas-sistema ferrovjarja tal-Unjoni Ewropea kollha, kif stipulata fl-Anness.
Artikolu 2
Kamp ta' applikazzjoni
1. It-TSI għandha tkun applikabbli għal kull infrastruttura ġdida, aġġornata jew rinnovata tas-sistema ferrovjarja fl-Unjoni Ewropea, kif definit fil-punt 2.1 tal-Anness I tad-Direttiva 2008/57/KE.
2. Mingħajr ħsara għall-Artikoli 7 u 8, u għall-punt 7.2 tal-Anness, it-TSI għandha tapplika għal-linji ferrovjarji l-ġodda fl-Unjoni Ewropea li jiddaħħlu fis-servizz mill-1 ta' Jannar 2015.
3. It-TSI ma għandhiex tapplika għall-infrastruttura eżistenti tas-sistema ferrovjarja tal-Unjoni Ewropea li tkun diġà ddaħħlet fis-servizz fin-netwerk kollu ta' kwalunkwe Stat Membru, jew f'parti minnu, fl-1 ta' Jannar 2015, ħlief meta din tiġġedded jew tiġi mmodernizzata skont l-Artikolu 20 tad-Direttiva 2008/57/KE u skont it-Taqsima 7.3 tal-Anness.
4. It-TSI għandha tapplika għan-netwerks li ġejjin:
(a)
in-netwerk tas-sistema ferrovjarja trans-Ewropea konvenzjonali, kif iddefinit fil-punt 1.1 tal-Anness I tad-Direttiva 2008/57/KE;
(b)
in-netwerk tas-sistema ferrovjarja trans-Ewropea b'veloċità għolja, kif iddefinit fil-punt 2.1 tal-Anness I tad-Direttiva 2008/57/KE;
(c)
il-partijiet l-oħra tan-netwerk tas-sistema ferrovjarja tal-Unjoni;
u ma għandhiex tkopri l-każijiet imsemmijin fl-Artikolu 1(3) tad-Direttiva 2008/57/KE.
5. It-TSI għandha tapplika għan-netwerks li għandhom gejġ nominali tal-binarji: 1 435 mm, 1 520 mm, 1 524 mm, 1 600 mm u 1 668 mm.
6. Il-gejġ metriku huwa eskluż mill-kamp ta' applikazzjoni tekniku ta' din it-TSI.
7. Il-kamp ta' applikazzjoni ġeografiku u tekniku ta' din id-Deċiżjoni huwa stipulat fit-Taqsimiet 1.1 u 1.2 tal-Anness.
Artikolu 3
Kwistjonijiet pendenti
1. Fir-rigward tal-kwistjonijiet klassifikati bħala “kwistjonijiet pendenti” stipulati fl-Appendiċi R tat-TSI, il-kundizzjonijiet li għandhom ikunu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu dawk ir-regoli nazzjonali applikabbli fl-Istat Membru li jawtorizza t-tqegħid fis-servizz tas-subsistema koperta b'dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jibgħat din l-informazzjoni lill-Istati Membri l-oħra u lill-Kummissjoni, sakemm ma tkunx diġà ntbagħtitilhom skont id-Deċiżjonijiet 2008/217/KE jew 2011/275/UE:
(a)
ir-regoli nazzjonali msemmija fil-paragrafu 1;
(b)
il-proċeduri tal-valutazzjoni tal-konformità u l-verifika li għandhom jitwettqu għall-applikazzjoni tar-regoli nazzjonali msemmija fil-paragrafu 1;
(c)
il-korpi maħtura skont l-Artikolu 17(3) tad-Direttiva 2008/57/KE biex iwettqu l-proċeduri tal-valutazzjoni tal-konformità u l-verifika fir-rigward tal-kwistjonijiet pendenti.
Artikolu 4
Każijiet speċifiċi
1. Għall-każijiet speċifiċi msemmija fit-Taqsima 7.7 tal-Anness ta' dan ir-Regolament, il-kundizzjonijiet li għandhom jiġu ssodisfati għall-verifika tal-interoperabbiltà skont l-Artikolu 17(2) tad-Direttiva 2008/57/KE għandhom ikunu r-regoli nazzjonali li japplikaw fl-Istat Membru li jawtorizza t-tqegħid fis-servizz tas-subsistema koperta minn dan ir-Regolament.
2. Fi żmien sitt xhur mid-dħul fis-seħħ ta' dan ir-Regolament, kull Stat Membru għandu jibgħat lill-Istati Membri l-oħra u lill-Kummissjoni l-informazzjoni li ġejja:
(a)
ir-regoli nazzjonali msemmija fil-paragrafu 1;
(b)
il-proċeduri tal-valutazzjoni tal-konformità u l-verifika li għandhom jitwettqu għall-applikazzjoni tar-regoli nazzjonali msemmija fil-paragrafu 1;
(c)
il-korpi maħtura skont l-Artikolu 17(3) tad-Direttiva 2008/57/KE biex iwettqu l-proċeduri tal-valutazzjoni tal-konformità u l-verifika tal-każijiet speċifiċi stipulati fit-Taqsima 7.7 tal-Anness.
Artikolu 5
Notifika ta' Ftehimiet bilaterali
1. Sa mhux aktar tard mill-1 ta' Lulju 2015, l-Istati Membri għandhom jinnotifikaw lill-Kummissjoni dwar il-ftehimiet nazzjonali, bilaterali, multilaterali jew internazzjonali kollha li jeżistu bejn l-Istati Membri u dwar l-impriża/i ferrovjarja/i, il-maniġers tal-infrastruttura jew il-pajjiżi mhux membri li jinħtieġu minħabba n-natura speċifika ħafna jew lokali tas-servizz ferrovjarju maħsub jew li jkunu joffru livelli sinifikanti ta' interoperabbiltà lokali jew reġjonali.
2. Dak l-obbligu ma japplikax għal ftehimiet li jkunu diġà ġew innotifikati skont id-Deċiżjoni tal-Kummissjoni 2008/217/KE.
3. L-Istati Membri għandhom jinnotifikaw lill-Kummissjoni minnufih dwar kwalunkwe ftehim jew emendi għall-ftehimiet eżistenti li jsiru fil-futur.
Artikolu 6
Proġetti li jinsabu fi stadju avvanzat ta' żvilupp
Skont l-Artikolu 9(3) tad-Direttiva 2008/57/KE, fi żmien sena mid-dħul fis-seħħ ta' dan ir-Regolament, kull Stat Membru għandu jikkomunika lill-Kummissjoni lista ta' proġetti li jkunu qed jiġu implimentati fit-territorju tiegħu u li jkunu qegħdin fi stadju avvanzat ta' żvilupp.
Artikolu 7
Ċertifikat tal-verifika “tal-KE”
1. Jista' jinħareġ ċertifikat ta' verifika “tal-KE” għal subsistema li fiha kostitwenti tal-interoperabbiltà li ma għandhomx dikjarazzjoni tal-konformità jew tal-idoneità għall-użu “tal-KE” waqt perjodu ta' tranżizzjoni li jintemm fil-31 ta' Mejju 2021, dejjem jekk jiġu ssodisfati r-rekwiżiti stabbiliti fil-punt 6.5 tal-Anness.
2. Il-produzzjoni, l-aġġornament jew it-tiġdid tas-subsistema bl-użu ta' kostitwenti tal-interoperabbiltà mhux iċċertifikati għandhom jitlestew fil-perjodu ta' tranżizzjoni stipulat fil-paragrafu 1, inkluż it-tqegħid fis-servizz tagħha.
3. Waqt il-perjodu ta' tranżizzjoni stipulat fil-paragrafu 1:
(a)
il-korp notifikat għandu jidentifika sewwa r-raġunijiet għan-nuqqas ta' ċertifikazzjoni ta' kwalunkwe kostitwent tal-interoperabbiltà qabel ma joħroġ iċ-ċertifikat “tal-KE” skont l-Artikolu 18 tad-Direttiva 2008/57/KE;
(b)
skont l-Artikolu 16(2)(c) tad-Direttiva 2004/49/KE tal-Parlament Ewropew u tal-Kunsill (5), l-awtoritajiet nazzjonali tas-sikurezza għandhom jirrappurtaw dwar l-użu ta' kostitwenti tal-interoperabbiltà mhux iċċertifikati fil-kuntest tal-proċeduri ta' awtorizzazzjoni fir-rapport annwali tagħhom imsemmi fl-Artikolu 18 tad-Direttiva 2004/49/KE.
4. Mill-1 ta' Jannar 2016, il-kostitwenti tal-interoperabbiltà li jkunu għadhom kemm ġew prodotti għandhom ikunu koperti mid-dikjarazzjoni tal-konformità jew tal-idoneità għall-użu tal-KE.
Artikolu 8
Valutazzjoni tal-konformità
1. Il-proċeduri għall-valutazzjoni tal-konformità, l-idoneità għall-użu u għall-verifika tal-“KE” stipulati fit-taqsima 6 tal-Anness għandhom ikunu bbażati fuq il-moduli stabbiliti fid-Deċiżjoni 2010/713/UE (6).
2. Iċ-ċertifikat tal-eżaminazzjoni tat-tip jew tad-disinn tal-kostitwenti tal-interoperabbiltà għandu jkun validu għal perjodu ta' seba' snin. Matul dak il-perjodu, jistgħu jiddaħħlu fis-servizz kostitwenti ġodda tal-istess tip mingħajr ma ssirilhom valutazzjoni ġdida tal-konformità.
3. Iċ-ċertifikati msemmija fil-paragrafu 2 li jkunu nħarġu skont ir-rekwiżiti tad-Deċiżjoni tal-Kummissjoni 2011/275/UE [TSI INF CR] jew tad-Deċiżjoni tal-Kummissjoni 2008/217/KE [TSI INF HS] jibqgħu validi sad-data tal-iskadenza stabbilita oriġinarjament, mingħajr ma jkun hemm bżonn li ssir valutazzjoni ġdida tal-konformità. Sabiex jiġġedded ċertifikat, id-disinn jew it-tip għandhom jiġu vvalutati mill-ġdid biss fil-kuntest ta' rekwiżiti ġodda jew modifikati li huma stabbiliti fl-Anness ta' dan ir-Regolament.
Artikolu 9
Implimentazzjoni
1. Fit-Taqsima 7 tal-Anness huma stabbiliti l-passi li għandhom jittieħdu għall-implimentazzjoni ta' subsistema tal-infrastruttura interoperabbli għalkollox.
Mingħajr ħsara għall-Artikolu 20 tad-Direttiva 2008/57/KE, l-Istati Membri għandhom iħejju pjan ta' implimentazzjoni nazzjonali, u jiddeskrivu l-azzjonijiet tagħhom biex jikkonformaw ma' din it-TSI, f'konformità mat-taqsima 7 tal-Anness. L-Istati Membri għandhom jibagħtu l-pjan ta' implimentazzjoni nazzjonali tagħhom lill-Istati Membri l-oħra u lill-Kummissjoni sal-31 ta' Diċembru 2015. L-Istati Membri li jkunu diġà bagħtu l-pjan ta' implimentazzjoni tagħhom ma għandhomx għalfejn jerġgħu jibagħtuh.
2. F'konformità mal-Artikolu 20 tad-Direttiva 2008/57/KE, meta tkun meħtieġa awtorizzazzjoni ġdida u jekk it-TSI ma tkunx applikata għalkollox, l-Istati Membri għandhom jinnotifikaw it-tagħrif li ġej lill-Kummissjon:
(a)
Ir-raġuni għaliex it-TSI mhijiex qed tiġi applikata għalkollox
(b)
Il-karatteristiċi tekniċi applikabbli minflok it-TSI
(c)
Il-korpi responsabbli li japplikaw il-proċedura tal-verifika msemmija fl-Artikolu 18 tad-Direttiva 2008/57/KE.
3. Tliet snin wara l-1 ta' Jannar 2015, l-Istati Membri għandhom jibagtħu rapport dwar l-implimentazzjoni tal-Artikolu 20 tad-Direttiva 2008/57/KE lill-Kummissjoni. Dan ir-rapport għandu jiġi diskuss fil-Kumitat stabbilit bl-Artikolu 29 tad-Direttiva 2008/57/KE u, fejn ikun xieraq, it-TSI msemmija fl-Anness għandha tiġi adattata.
Artikolu 10
Soluzzjonijiet innovattivi
1. Sabiex jinżamm il-pass mal-progress teknoloġiku, jistgħu jinħtieġu soluzzjonijiet innovattivi li ma jikkonformawx mal-ispeċifikazzjonijiet stipulati fl-Anness u/jew li għalihom il-metodi ta' valutazzjoni stabbiliti fl-Anness ma jistgħux jiġu applikati.
2. Is-soluzzjonijiet innovattivi jistgħu jkunu relatati mas-subsistema tal-infrastruttura, mal-partijiet tagħha u mal-kostitwenti tal-interoperabbiltà tagħha.
3. Jekk tiġi proposta soluzzjoni innovattiva, il-manifattur jew ir-rappreżentant awtorizzat tiegħu stabbilit fl-Unjoni għandu jiddikjara kif din tiddevja mid-dispożizzjonijiet rilevanti ta' din it-TSI jew kif tikkumplimentaha, u għandu jissottometti d-devjazzjonijiet lill-Kummissjoni sabiex ikunu jistgħu jiġu analizzati. Il-Kummissjoni tista' titlob l-opinjoni tal-Aġenzija dwar is-soluzzjoni innovattiva proposta.
4. Il-Kummissjoni għandha tagħti l-opinjoni tagħha dwar is-soluzzjoni innovattiva proposta. Jekk din l-opinjoni tkun pożittiva, l-ispeċifikazzjonijiet funzjonali u tal-interfaċċja xierqa u l-metodu ta' valutazzjoni li jridu jiġu inklużi fit-TSI sabiex jippermettu l-użu ta' din is-soluzzjoni innovattiva għandhom jiġu żviluppati u sussegwentament integrati fit-TSI matul il-proċess ta' reviżjoni skont l-Artikolu 6 tad-Direttiva 2008/57/KE. Jekk l-opinjoni ma tkunx waħda favorevoli, is-soluzzjoni innovattiva proposta ma tistax tiġi applikata.
5. Sakemm issir ir-reviżjoni tat-TSI, l-opinjoni pożittiva mogħtija mill-Kummissjoni għandha titqies bħala mezz aċċettabbli ta' konformità mar-rekwiżiti essenzjali tad-Direttiva 2008/57/KE u tista' tintuża għall-valutazzjoni tas-subsistema.
Artikolu 11
Tħassir
Id-Deċiżjonijiet 2008/217/KE u 2011/275/KE jitħassru b'effett mill-1 ta' Jannar 2015.
Huma għandhom madankollu jkomplu japplikaw għal:
(a)
subsistemi awtorizzati skont dawk id-Deċiżjonijiet;
(b)
proġetti għal subsistemi ġodda, imġedda jew imtejba li, fi żmien il-pubblikazzjoni ta' dan ir-Regolament, ikunu jinsabu fi stadju avvanzat ta' żvilupp, jew li jkunu qed isiru bħala parti minn kuntratt li jkun għaddej.
Artikolu 12
Dħul fis-seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2015. Madankollu, qabel l-1 ta' Jannar 2015, tista' tingħata awtorizzazzjoni għat-tqegħid fis-servizz skont it-TSI, kif stabbilit fl-Anness ta' dan ir-Regolament.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Novembru 2014.

Labels: 7
8
15